**ORDIN**

**privind modificarea și completarea Regulamentului de constatare, notificare și sancționare a abaterilor de la reglementările emise în domeniul de activitate al Autorității Naționale de Reglementare pentru Serviciile Comunitare de Utilități Publice – A.N.R.S.C., aprobat prin Ordinul președintelui Autorității Naționale de Reglementare pentru Serviciile Comunitare de Utilități Publice nr. 505/2019**

     Având în vedere:

* art. 20 alin. (1) lit. a) și art. 21 alin. (1) lit. b) din Legea serviciilor comunitare de utilități publice nr. 51/2006, republicată, cu modificările și completările ulterioare;
* art. V alin. (22) din Ordonanța Guvernului nr. 17/2015 privind reglementarea unor măsuri fiscal-bugetare şi modificarea şi completarea unor acte normative, aprobată cu modificări și completări prin Legea nr. 316/2015, cu modificările și completările ulterioare;
* Referatul de aprobare nr. 950.523/2022 al Direcției generale control,

în temeiul prevederilor art. 4 alin. (4) din Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice – A.N.R.S.C., aprobat prin Ordinul președintelui Autorităţii Naţionale de Reglementare pentru Serviciile Comunitare de Utilităţi Publice nr. 22/2017, cu modificările și completările ulterioare, şi ale art. 16 alin. (7) și (9) din Legea serviciilor comunitare de utilități publice nr. 51/2006, republicată, cu modificările și completările ulterioare,

**preşedintele Autorităţii Naţionale de Reglementare pentru Serviciile Comunitare de Utilităţi Publice – A.N.R.S.C.** emite prezentul ordin.

**Art. I.** Regulamentul de constatare, notificare și sancționare a abaterilor de la reglementările emise în domeniul de activitate al Autorității Naționale de Reglementare pentru Serviciile Comunitare de Utilități Publice – A.N.R.S.C., aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 505/2019, publicat în Monitorul Oficial al României, Partea I, nr. 869 din 28 octombrie 2019, cu modificările și completările ulterioare, se modifică și se completează după cum urmează:

1. **La articolul 5, litera c) se modifică și va avea următorul cuprins:**

„c) *control planificat* - acţiune a unei echipe de control, efectuată pe baza planului anual de control aprobat de către preşedintele A.N.R.S.C., cu posibilitatea desfășurării prin mijloace de comunicare la distanță, în condițiile art. 171;”.

2. **La articolul 5, litera d) se modifică și va avea următorul cuprins:**

„d) *control neplanificat* - acţiune a unei echipe de control dispuse de către preşedintele A.N.R.S.C., efectuate în teritoriu sau de la distanță în condițiile art. 171, ca urmare a unor sesizări, semnale primite de la terţi ori ca urmare a sesizării din oficiu, sau a unor controale specifice efectuate la sediul A.N.R.S.C./agenţiilor sale teritoriale. Controlul neplanificat specific efectuat la sediul A.N.R.S.C./agenţiilor sale are ca obiect:  
  - respectarea obligaţiilor de plată faţă de bugetul A.N.R.S.C. - reprezintă activitatea care are ca obiect verificarea evidenţelor contabile cu privire la veniturile înregistrate de furnizorii/prestatorii de servicii comunitare de utilităţi publice, precum şi de către operatorii economici care prestează activităţi specifice serviciului de alimentare cu apă şi de canalizare şi care nu exploatează sisteme publice, ca urmare a furnizării/prestării serviciilor/activităţilor aflate în sfera de reglementare a Autorităţii Naţionale de Reglementare pentru Serviciile Comunitare de Utilităţi Publice (A.N.R.S.C.) şi determinării nivelului contribuţiei datorate;  
  – verificarea respectării reglementărilor din domeniul serviciilor de utilităţi publice;”.

3. **La articolul 5, după litera e) se introduce o nouă literă, litera e1), cu următorul cuprins:**

„e1) *înștiințare control la distanță* - act prin care entitatea controlată este informată despre efectuarea unui control prin mijloace de comunicare la distanță, cu obligativitatea depunerii documentelor solicitate;”.

4. **La articolul 10, după alineatul (1) se introduce un nou alineat, alineatul (11), cu următorul cuprins:**

„(11) Controlul planificat efectuat prin mijloace de comunicare la distanță va fi precedat de transmiterea către entitatea controlată, cu cel puţin zece zile calendaristice înainte de data începerii efective a acestuia, a unei înștiințări de control la distanță conform modelului prevăzut în anexa nr. 51.”

5. **La articolul 10, alineatul (3) se modifică și va avea următorul cuprins:**

„(3) Controalele neplanificate nu se notifică, cu excepția celor efectuate prin mijloace de comunicare la distanță, care vor fi precedate de transmiterea unei înștiințări cu maximum 5 zile înainte de efectuarea controlului.”

6. **La articolul 12, alineatul (4) se modifică și va avea următorul cuprins:**

„(4) După semnarea notei de control, aceasta va fi înregistrată sau va fi transmisă prin mijloace de comunicare la distanță spre a fi înregistrată la registratura entității controlate şi, ulterior, menţionată în Registrul unic de control, cu excepția celei întocmite în situația controlului efectuat la distanță. În cazul în care nota de control va fi transmisă entității controlate prin mijloace de comunicare la distanță, se va solicita confirmarea înregistrării acesteia, împreună cu numărul de înregistrare primit în registratura entității controlate.”

7. **La articolul 12, alineatul (5) se modifică și va avea următorul cuprins:**

„(5) Un exemplar al notei de control va fi înmânat sau, după caz, transmis reprezentanţilor entității controlate, iar un exemplar va fi transmis Direcţiei generale control.”

8. **La articolul 14, alineatul (1), litera c) se modifică și va avea următorul cuprins:**

„c) să solicite, iar entitatea controlată are obligaţia să pună la dispoziţie sau să transmită, după caz, orice document cu privire la serviciile de utilităţi publice furnizate/prestate;”.

9. **La articolul 16, litera c) se modifică și va avea următorul cuprins:**

„c) în convocare se menţionează obligaţia entităţii controlate de a se prezenta la sediul A.N.R.S.C. sau al agenţiilor sale teritoriale, la data şi ora stabilite, documentele necesare controlului, actele de identitate ale reprezentantului legal/persoanei împuternicite şi ale entităţii controlate şi registrul de control. Modelul convocării este prevăzut în anexa nr. 5;”.

10. **La articolul 17, litera c) se modifică și va avea următorul cuprins:**

„c) în convocare se menţionează obligaţia entităţii controlate de a se prezenta la sediul A.N.R.S.C., la data şi ora stabilite, cu documentele necesare controlului, actele de identitate ale reprezentantului legal/persoanei împuternicite şi ale entităţii controlate, precum şi cu registrul de control;”.

11. **După articolul 17 se introduce un nou articol, articolul 171, cu următorul cuprins:**

„171. - (1) Prin excepție de la prevederile art. 10 - 17, controalele planificate și neplanificate se pot realiza și de la distanță, în situații extraordinare care pun sau ar putea pune în pericol sănătatea sau condițiile normale de muncă, precum epidemiile, pandemiile, fenomenele naturale extreme, cutremurele, actele de terorism și alte situații care fac imposibilă derularea controlului conform prevederilor prezentului regulament.

(2) În situațiile prevăzute la alin. (1), interacțiunea dintre entitatea controlată și echipa de control se realizează prin intermediul mijloacelor de comunicare electronice, precum teleconferință, videoconferință, e-mail, platforme electronice, după caz. Toate documentele emise pe parcursul controlului sunt semnate de părțile implicate, respectiv de membrii echipei de control și/sau de reprezentanții entității controlate, după caz, cu semnătură electronică calificată sau olograf, și transmise în fotocopie/scanate în format PDF.

(3) Echipa de control transmite prin mijloace de comunicare electronică entității controlate înștiințarea controlului la distanță și solicită documentele și informațiile pe care le consideră necesare pentru efectuarea controlului, iar entitatea controlată va confirma primirea și înregistrarea acestora în evidențele proprii și va desemna o persoană de contact prin intermediul căreia se va desfășura procedura de control.

(4) Entitatea controlată are obligaţia să transmită şi/sau să pună la dispoziţia echipei de control acte, documente corecte, complete şi/sau informaţii reale în termenul stabilit, în forma şi pe suportul solicitate, astfel încât să nu fie periclitată desfăşurarea controlului şi să nu inducă în eroare membrii echipei de control.

(5) În situația în care entitatea controlată nu transmite până la termenul stabilit în înștiințarea controlului la distanță documentele prevăzute la alin. (4), această împrejurare constituie refuz de a se supune controlului, iar echipa de control va face mențiune despre aceasta în cuprinsul notei de control, dispozițiile prezentului regulament fiind aplicabile în mod corespunzător.

(6) În situația în care acțiunea de control are loc de la distanță, se vor aplica, în mod corespunzător, prevederile prezentului regulament referitoare la drepturile și obligațiile membrilor echipei de control, precum și prevederile referitoare la întocmirea notei de control.

(7) Nota de control întocmită potrivit prevederilor prezentului regulament, semnată olograf sau cu semnătură electronică calificată de către echipa de control, este înregistrată la registratura A.N.R.S.C. și transmisă prin e-mail către persoana desemnată din cadrul entității controlate, în vederea semnării de către reprezentantul entității și, ulterior, a înregistrării acesteia.

(8) Șeful echipei de control transmite entităţii controlate nota de control, întocmită şi semnată în conformitate cu alin. (7), în format electronic, în termen de maximum 3 zile lucrătoare de la finalizarea acţiunii de control.

(9) Entitatea controlată transmite în scris, dacă este cazul, în termen de 7 zile lucrătoare de la data comunicării notei de control un punct de vedere cu privire la consemnările menţionate în cuprinsul acesteia.

(10) Dacă la expirarea termenului prevăzut la alin. (9) entitatea controlată nu transmite nota de control, aceasta se consideră însușită și comunicată în condițiile alin. (8).”

12. **În tot cuprinsul anexei nr. 5, termenul „ștampilă” se elimină.**

13. **După anexa nr. 5 se introduce o nouă anexă, anexa nr. 51 „Înștiințare control la distanță”, având cuprinsul prevăzut în anexa care face parte integrantă din prezentul ordin.**

14. **În tot cuprinsul regulamentului, termenii/sintagmele „furnizorul”, „prestatorul”, „organizație”, „contribuabilul furnizor/prestator”, „persoana juridică controlată”, „persoană juridică supusă controlului” se înlocuiesc cu termenul/sintagma „entitatea” sau, după caz, „entitatea controlată”.**

**Art. II.** Prezentul ordin se publică în Monitorul Oficial al României, Partea I.

Preşedintele Autorităţii Naţionale de Reglementare  
          pentru Serviciile Comunitare de Utilităţi Publice,

**Ionel Tescaru**

Bucureşti, 27 ianuarie 2022.  
  Nr. 44.

*ANEXĂ*

*(Anexa nr. 51 la regulament)*

Antetul Autorităţii Naţionale de Reglementare pentru Serviciile Comunitare de Utilităţi Publice – A.N.R.S.C.

  Nr. …………/..................

  Către ………………..................................................................................

(denumirea, sediul şi codul de identificare fiscală ale entității controlate)

  În atenţia domnului/doamnei ……………………................................

(conducătorul entității controlate)

**ÎNȘTIINȚARE CONTROL LA DISTANȚĂ**

  Vă facem cunoscut că Autoritatea Naţională de Reglementare pentru Serviciile Comunitare de Utilităţi Publice - A.N.R.S.C., în conformitate cu Regulamentul de constatare, notificare şi sancţionare a abaterilor de la reglementările emise în domeniul de activitate al Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C., aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 505/2019, cu modificările și completările ulterioare, va efectua un control planificat/neplanificat prin mijloace de comunicare la distanță la entitatea dumneavoastră, în perioada ..................... .

  În vederea efectuării activităţii de control în bune condiţii, aveţi obligaţia de a transmite la adresa de e-mail …………………..., în termen de 5 zile de la data prezentei, următoarele documente:

  – documentul/împuternicirea prin care se atestă calitatea reprezentantului entităţii, împreună cu actul de identitate;

  – alte documente.

  Pe timpul activităţii de control, membrii echipei de control pot solicita şi alte documente sau date referitoare la modul de desfăşurare a serviciilor comunitare de utilităţi publice.

Direcţia generală control

*Director general /Director general adjunct,*

.......................................................................